《扬帆过鳖子门》
清代·姚燮

乖龙夕震荡，天有崩石声。云澜互窳凸，不使尺寸平。

大艨可驰马，漂若莲瓣轻。竟从万剑锋，暗蹑软絮行。

试魂若已堕，视魄知犹生。履险客或惯，委命吾何能？

岞崿肝胆间，并难名以惊。赤旸渐东曜，六合方廓清。

遂偃蛟龙旗，不敢堂皇争。捩柁出盘涡，高帆正无倾。

瞬息一百里，瞥过临安城。临安有大江，两髻青山青。

下立千丈沙，筑塘如环屏。江水下欲直，海水趋欲横。

并力不少让，激之为嶒崚。倏有苍赭气，回薄层霄冥。

使我不系鸥，复作无根萍。岂真破浪雄，不负长风乘。

九万控寥阔，视此犹飞蝇。愿借羲和鞭，上策天池鹏。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。